Det er vigtigt at åbne det digitale brev, siger SSI.

Er du i vaccinegruppe 5, bør du tjekke din e-boks en ekstra gang. Cirka 11.900 borgere har nemlig modtaget et påmindelsesbrev med en forkert titel i deres digitale postkasse. Det skriver Statens Serum Institut (SSI) på sin hjemmeside . Når man åbner sin e-boks, ser det nemlig ud, som om man har modtaget en aflysning af sin tid til vaccination. Men det er ikke nødvendigvis tilfældet, lyder det fra SSI. Derfor er det vigtigt at åbne brevet, som er vedhæftet, skriver seruminstituttet. Her vil det fremgå af teksten, om der er tale om en aflysning eller en påmindelse om at booke tid til vaccination. 200.000 personer i gruppe 5 Gruppen af borgere, der har fået det fejlbehæftede brev, er "udvalgte patienter med særligt øget risiko". Det kan eksempelvis være personer med udbredt kræftsygdom eller personer med meget svær hjerte-, lunge- eller leversygdom. Tilbuddet gælder også folk, der har aktuel sygehuskontakt eller er henvist til vaccination på sygehus efter konkret lægefaglig vurdering. Gruppen består af 200.943 personer. Mandag oplyste SSI, at omkring 35.000 borgere i gruppe 5 endnu ikke har bestilt vaccinetid, selv om de har fået en invitation. Derfor gik SSI i gang med at sende påmindelser ud. Statens Serum Institut beklager dog nu den forvirring, det fejlbehæftede brev måtte medføre, lyder det. Mange har endnu ikke bestilt tid De fleste bliver tilbudt vaccination via deres e-boks. Når man får tilbudt vaccination, skal man selv booke tid på hjemmesiden vacciner.dk. Er man digitalt fritaget, får man invitationen i et brev med posten og skal derefter bestille tid ved at ringe. I alt har 664.226 danskere fået mindst et vaccinestik. 353.591 personer har fået begge stik og er dermed færdigvaccinerede. Det svarer til 6,1 procent af befolkningen. Sundhedsstyrelsen forventer, at alle over 16 år er blevet tilbudt en vaccine senest 25. juli.